b'\n_START_ARTICLE_\nMicrosoft project server\n_START_SECTION_\nSplo\xc5\xa1no\n_START_PARAGRAPH_\nMicrosoft Project Server temelji na osnovi programske opreme za vodenje, planiranje in organiziranje projektov Microsoft Project. Program hrani projektne informacije v centralizirani podatkovni SQL bazi, ki je za\xc5\xa1\xc4\x8ditena pred nepoobla\xc5\xa1\xc4\x8denimi dostopi. Administrator projekta (ang. Project Administrator) je tisti, ki upravlja s kontrolo dostopa do programa in dolo\xc4\x8da, kateri uporabniki bodo imeli dostop do programa. S programom je mogo\xc4\x8de ustvariti poro\xc4\x8dila, ki nudijo hiter pregled nad dogajanjem na projektu. Vodje projekta (ang. Project manager) lahko tako hitro dostopajo do klju\xc4\x8dnih podatkov projekta, imajo pregled nad viri projekta in potekom nalog. Projektni vodja je tisti, ki je odgovoren za potek projekta, mora uskladiti komunikacijo z ostalimi \xc4\x8dlani projektne skupine in jim dodeliti naloge. S pomo\xc4\x8djo Project Server imajo tako \xc4\x8dlani kot vodja projekta pregled nad dogajanjem projekta. V programu so vidne vse spremembe na projektih ter status aktivnosti \xc4\x8dlana skupine. \xc4\x8clani projekta lahko v programu dodajajo naloge, ki jih je treba \xc5\xa1e opraviti. Tako je zagotovljena sledljivost, s \xc4\x8dimer projektni vodja vidi stanje projekta. S programom lahko spremljamo, koliko je posamezen \xc4\x8dlan projekta obremenjen in se po potrebi naloge prerazporedi. S tem se dose\xc5\xbee ve\xc4\x8dja u\xc4\x8dinkovitost in izraba virov. Poleg na\xc5\xa1tetega Project Server omogo\xc4\x8da urejanje lastnih koledarjev, tabel, razli\xc4\x8dne poglede projektov, filtracijo podatkov, itd.'